“Senimi, shoshmay tur! Ta’til” multfilmining debyut soni taqdim etildi (video)

2021-yil 22-noyabr kuni “Soyuzmultfilm” kinostudiyasi “Senimi, shoshmay tur! Ta’til” multfilmining treylerini taqdim etgandi.  2021-yil 17-dekabr kuni animatsion serialning premyerasi bo‘lib o‘tdi. “Lunapark” deb nomlangan debyut Rossiyaning yirik shaharlaridagi 79 ta ko‘cha mediaekranlarida namoyish etildi. 

Animatsion film Moskva, Sankt-Peterburg, Sochi, Yekaterinburg, Tyumen, Volgograd, Samara, Nijniy Novgorod, Novosibirsk va Chelyabinskda taqdim etildi. Epizodning davomiyligi taxminan 7 daqiqani tashkil etadi.
“Oradan o‘nlab yillar o‘tib, afsonaviy qahramonlar zamonaviy yosh avlodga o‘zlarining betakror hazili, uddaburonligi va topqirligini taqdim etish uchun ekranlarga qaytmoqda. Yangi ‘Senimi, shoshmay tur! Ta’til’ o‘tmish va kelajak o‘rtasidagi ko‘prik, shuningdek, butun oila bilan ekran qarshisiga yig‘ilish uchun ajoyib imkoniyatdir”, – deydi “Soyuzmultfilm” matbuot xizmati.







 View this post on Instagram








Tomoshabinlar multfilmning birinchi epizodida Bo‘ri va Quyondan tashqari boshqa qahramonlarni ham ko‘radi. Animatsion filmda kiyik Ulya, bo‘rsiq Tim, tipratikan Shu kabi qahramonlar ishtirok etadi. Bundan tashqari, ijodkorlar epizodga sevgi chizig‘ini qo‘shgan: butun epizod davomida Bo‘ri kiyik Ulyaning e’tiborini qozonishga urinayotganini ko‘rish mumkin.

Eslatib o‘tamiz, yangi versiyadagi multfilmining to‘rtta qismi —“Lunapark”, “Chamadonda”, “Tezroq, balandroq, kuchliroq” va “Sohil” Okko onlayn kinoteatri saytida, 2021-yil 20-dekabrdan “Mult” hamda “Karusel” kanallarida namoyish etiladi. “Soyuzmultfilm” vakillarining so‘zlariga ko‘ra, ayni damda “Senimi, shoshmay tur! Ta’til”ning 52 ta qismini chiqarish rejalashtirilgan.